SKRIFTLIG FORESPØRGSEL P-2825/00

af Erik Meijer (GUE/NGL) til Kommissionen

(4. september 2000)

Om: Retlig beskyttelse af bioteknologiske opfindelser i afventning af EF-Domstolens annulationsafgørelse

1. Er det Kommissionen bekendt, at nationale parlamenter i forskellige medlemsstater (Nederlandene, Frankrig, Tyskland, Italien) har alvorlige betænkeligheder ved gennemførelsen af direktiv 98/44/EF(1) om retlig beskyttelse af bioteknologiske opfindelser og navnlig de bestemmelser, som kan bevirke, at virksomheder får mulighed for at erhverve sig ejendomsret til genetisk modificerede dyr og planter, og at det nederlandske andetkammer den 14. juni 2000 vedtog at rette en omgående henvendelse til EF-Domstolen med anmodning om udsættelse af direktivet, indtil Domstolen har truffet afgørelse om en for dette direktiv tidligere indgivet annulationsanmodning, som blev støttet af Italien?

2. Kan Kommissionen, efter at Domstolen den 25. juli 2000 afviste Nederlandenes og Italiens anmodning, oplyse, hvilke konsekvenser det vil få, hvis der forud for den i 2002 forventede endelige afgørelse fra Domstolen i medfør af en national gennemførelseslovgivning vil blive udstedt patentrettigheder til virksomheder, og disse rettigheder dernæst erklæres ugyldige af Domstolen? Vil det i så fald være de nationale myndigheder, som er ansvarlige for eventuelle skadeserstatningskrav, eller skal disse krav dækkes af Den Europæiske Union?

3. Hvilke muligheder har medlemsstaterne for at hindre, at der udstedes patenter forud for Domstolens endelige afgørelse, således at der ikke kan opstå skadeserstatningskrav?

4. Hvilke muligheder har medlemsstaterne for at udsætte den nødvendige gennemførelseslovgivning i afventning af Domstolens afgørelse om annulationsanmodningen, og hvilke muligheder har de i det særlige tilfælde, at en udsættelse ikke tillades? Hvad gør Kommissionen for om nødvendigt at øge muligheden for en udsættelse?

(1) EFT L 213 af 30.7.1998, s. 21.

Svar afgivet på Kommissionens vegne af Romano Prodi

(4. oktober 2000)

1. Kommissionen er bekendt med betænkelighederne ved visse aspekter af Europa-Parlamentets og Rådets direktiv 98/44/EF af 6. juli 1998 om retlig beskyttelse af bioteknologiske opfindelser(1) (direktivet). Som det ærede medlem påpeger, har dette fået Nederlandene til at gå til Domstolen for at få direktivet annulleret. Italien støtter Nederlandene i denne sag. Det er også tilfældet, at Nederlandene for nylig anmodede Domstolen om at opsætte gennemførelsen af direktivet, indtil den havde truffet en afgørelse om hovedspørgsmålet. Den 25. juli 2000 afviste Domstolens præsident denne anmodning om midlertidige foranstaltninger.

2. Nederlandenes anmodning blev bl.a. afvist, fordi det på grund af sagsbehandlingstiden for patentansøgninger hos de nationale patentkontorer ikke kunne forventes, at der ville blive udstedt patenter, før domstolen havde udtalt sig om hovedspørgsmålet i den nævnte sag. Præsidenten for Domstolen bemærkede ligeledes, at Nederlandene har de nødvendige retlige mekanismer til at forhindre eventuelle tab, når der udstedes sådanne patenter. Derfor kan der knyttes betingelser til patentet, som gør det klart, at dets gyldighed afhænger af, om direktivets gyldighed bliver stadfæstet. Det virker derfor usandsynligt, at der skulle opstå erstatningskrav.

3. og 4. Medlemsstaterne har pligt til at gennemføre direktivet rettidigt. De må derfor ikke vente med at vedtage den krævede lovgivning. Som allerede anført behøver de nationale patentkontorer normalt en del tid til at undersøge patentansøgningerne, så Domstolens afgørelse i hovedspørgsmålet vil formentlig blive truffet, inden der bliver udstedt patenter i henhold til direktivet. Derudover giver fællesskabslovgivningen medlemsstaterne mulighed for at gøre et patent afhængigt af, om direktivets gyldighed bliver stadfæstet.

(1) EFT L 213 af 30.7.1998.